In nomine sanctæ et individuæ Trinitatis, Rotmundus gratia Dei Eduensium episcopus. Noverit omnis sanctæ Dei Ecclesiæ universalitas quia adierunt præsentiam nostram quidam nostræ ecclesiæ primates Huidoardus scilicet decanus atque Radoldus archiclavus et archidiaconus solliciti pro statu hujus nostræ ecclesiæ. Detulerunt quoque piam devotionem cujusdam nostri fidelis et ecclesiæ nostræ filii nomine Girardi, qualiter ipse consulens animæ suæ studiose admodum exquireret quid sibi post finem hujus vitæ lucri ad æternitatem promerendam esse posset. Unde etiam suggesserunt reverenti paternitati nostræ haberi quandam ecclesiam vacuam in diocesi nostra, quam ipse volebat a nobis impetrare, eo tenore, ut semper mensæ fratrum reditus ejusdem ecclesiæ tam in vita quam etiam post mortem deservirent. Quæ etiam ecclesia est de rebus prædictæ mensæ fratrum, sed decimæ ad nos pertinere videntur. Ea autem est ecclesia in comitatu Belnensi, in villa quæ Toriacus dicitur. Itaque nos ad utrorumque simul et istorum suggestionem, et ipsius devotionem benivolo affectu ex animo considerantes, annuimus juxta voluntatem eorum et tam pro mea quam pro prædicti fratris anima, eandem ecclesiam mensæ fratrum deserviendam allegamus. Deo in omnibus favente bonis nostris operibus, concedimus ergo eis eam ipsam ecclesiam in honore sancti Albini dicatam, quatinus post decessum prædicti fratris Girardi scilicet qui hanc nobis suo exigit servitio, anniversario obitus ipsius refectio ex ea fratribus paretur, et fratres pro eodem officium generale exsolvant, commemorationem ejus et nostram ex debito retinentes. Cætera vero quæ superfuerint, ipsorum usibus cedet et paratas et sinodalia servitia ipsi procurabunt. Denique hoc nostræ cessionis eis scriptum fieri jussimus ut a nullo unquam successore nostro contradici aut refregari ullo modo queat; sed si tentaverit quispiam, maledictione anathematis damnatus intereat et hoc opus pietatis stabile omni tempore, annuente Deo, permaneat. Ut ergo tutum atque inconcussum adversus omnes machinationes et calamitates habeatur, manibus nostris illud subterfirmavimus et fidelibus nostris firmare rogavimus. Actum Augustiduno publice.